Pasiūlymas EUROPOS PARLAMENTO IR TARYBOS DIREKTYVA kuria iš dalies keičiamos Direktyvos 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) nuostatos dėl perkėlimo į nacionalinę teisę ir taikymo pradžios datų ir dėl tam tikrų direktyvų panaikinimo datos /* COM/2013/0680 final - 2013/0327 (COD) */





AIŠKINAMASIS MEMORANDUMAS 1. PASIŪLYMO APLINKYBĖS 1.1. Pasiūlymo pagrindas ir tikslai Direktyva 2009/138/EB („Mokumas II“) nustatyta moderni, rizika pagrįsta Europos draudimo ir perdraudimo įmonių priežiūros sistema. Šios naujos taisyklės labai svarbios siekiant užtikrinti, kad draudimo sektorius būtų saugus ir patikimas, gebėtų teikti tvarius draudimo produktus ir paramą realiajai ekonomikai dėl ilgalaikių investicijų ir didesnio stabilumo. Direktyva 2011/89/ES (FIKOD 1) iš dalies keičiamos kelių direktyvų, įskaitant direktyvą „Mokumas II“, nuostatos dėl finansų konglomeratui priklausančių finansų subjektų papildomos priežiūros. 2011 m. sausio 19 d. Komisija priėmė pasiūlymą iš dalies pakeisti Direktyvą 2009/138/EB, kad būtų atsižvelgta į naują draudimo priežiūros sistemą, visų pirma į Europos draudimo ir profesinių pensijų institucijos (EDPPI) įsteigimą 2011 m. sausio 1 d. (COM(2011) 8, COD 2011/0006) (Antroji bendroji direktyva), ir į įsigaliojusią Lisabonos sutartį, dėl kurios Komisijos įgaliojimus priimti įgyvendinimo priemones reikėjo pakeisti Komisijos įgaliojimais priimti įgyvendinimo ir deleguotuosius aktus pagal Sutarties dėl Europos Sąjungos veikimo 290 straipsnį. Į pasiūlymą taip pat įtrauktos nuostatos, kuriomis siekta pratęsti perkėlimo į nacionalinę teisę, panaikinimo ir taikymo terminus, nustatytus Direktyvoje 2009/138/EB. Šios taisyklės svarbios siekiant užtikrinti, kad prie naujosios tvarkos būtų pereinama sklandžiai. Kad „Mokumas II“ tvarka taptų visiškai veiksminga, Komisija dar turi priimti daug deleguotųjų ir įgyvendinimo aktų, kuriuose būtų išsamiai nustatyta svarbi informacija įvairiais techniniais klausimais. Dauguma iš šių vadinamųjų 2 lygio taisyklių yra glaudžiai susijusios su Antrąja bendrąja direktyva, todėl Komisija negali jų pateikti prieš paskelbiant Antrąją bendrąją direktyvą, kurioje taip pat bus patikslinta daugelio įgaliojimų priimti deleguotuosius ir įgyvendinimo aktus taikymo sritis. Iš pradžių buvo nustatyta, kad Direktyvos 2009/138/EB perkėlimo į nacionalinę teisę data yra 2012 m. spalio 31 d., o taikymo pradžios data – 2012 m. lapkričio 1 d., tačiau laukiant besitęsiančių derybų dėl Antrosios bendrosios direktyvos rezultatų, Direktyva 2012/23/ES (greitas sprendimas) šios datos atidėtos iki atitinkamai 2013 m. birželio 30 d. ir 2014 m. sausio 1 d. Direktyva 2012/23/ES taip pat atidedama data, kurią bus panaikintos esamos draudimo ir perdraudimo direktyvos (direktyvos 64/225/EEB, 73/239/EEB, 73/240/EEB, 76/580/EEB, 78/473/EEB, 84/641/EEB, 87/344/EEB, 88/357/EEB, 92/49/EEB, 98/78/EB, 2001/17/EB, 2002/83/EB ir 2005/68/EB su pakeitimais, padarytais VI priedo A dalyje išvardytais teisės aktais), bendrai vadinamos „Mokumas I“. Vietoj 2012 m. lapkričio 1 d. tos direktyvos bus panaikintos 2014 m. sausio 1 d. Besitęsiančiose Europos Parlamento, Tarybos ir Komisijos derybose dėl teisės aktų daugiausia diskusijų keliantis klausimas – priemonių dėl draudimo produktų su ilgalaikėmis garantijomis įvedimas pagal naująją „Mokumas II“ draudimo reguliavimo tvarką (ilgalaikių garantijų paketas). 2012 m. rugsėjo mėn. susitarimo dėl ilgalaikių garantijų paketo pasiekti nepavyko, todėl derybos buvo sustabdytos. Europos Parlamentas, Taryba ir Komisija tuomet įgaliojo Europos draudimo ir profesinių pensijų instituciją (EDPPI) atlikti techninį priemonių vertinimą, kuris suteiktų techninį pagrindą politiniam susitarimui dėl Antrosios bendrosios direktyvos. 2013 m. birželio 14 d. EDPPI paskelbė savo technines išvadas dėl ilgalaikių garantijų vertinimo. Šios techninės išvados visų pirma patvirtina ilgalaikių garantijų priemonių svarbą daugeliui valstybių narių finansiškai sunkiu laikotarpiu, kaip antai 2011 m.; jos taip pat patvirtina poreikį parengti įvairių priemonių, skirtų įvairiems valstybėse narėse siūlomiems draudimo produktams, paketą. EDPPI savo išvadose siūlo priemonių, kuriomis siekiama sudaryti geresnes sąlygas teikti draudimo produktus su ilgalaikėmis garantijomis, kurios apsaugo nuo dirbtinių svyravimų finansų rinkose. Šios išvados yra politinio susitarimo dėl Antrosios bendrosios direktyvos pagrindas. Vadovaujantis 2013 m. birželio 27 d. Komisijos ataskaita, turėtų būti įmanoma rasti kompromisą dėl EDPPI rekomenduojamų priemonių. 2013 m. liepos 10 d. Europos Parlamentas, Taryba ir Komisija atnaujino derybas dėl teisės aktų, tačiau mažai tikėtina, kad derybos dėl Antrosios bendrosios direktyvos bus baigtos pakankamai anksti, kad Antroji bendroji direktyva būtų paskelbta Oficialiajame leidinyje iki Direktyvos 2009/138/EB su pakeitimais, padarytais Direktyva 2012/23/ES, taikymo pradžios datos. Nepakeitus tos datos, Direktyvą 2009/138/EB tektų įgyvendinti prieš įsigaliojant pereinamojo laikotarpio taisyklėms ir atitinkamiems pakeitimams, numatytiems Antrosios bendrosios direktyvos pasiūlyme. Atsižvelgiant į tai, kad derybos dėl Antrosios bendrosios direktyvos dar nebaigtos, 2013 m. birželio 30 d. perkėlimo į nacionalinę teisę terminą, kuris jau praėjo, reikėtų paskutinį kartą pratęsti. Jei šios datos nebus pakeistos, tai reikštų, kad direktyvą „Mokumas II“ reikės įgyvendinti be pereinamojo laikotarpio taisyklių ir kitų svarbių pakeitimų, numatytų Antrojoje bendrojoje direktyvoje. Siekiant išvengti ilgalaikio teisinio netikrumo ir užtikrinti dabartinių „Mokumas“ („Mokumas I“) nuostatų teisinį tęstinumą, kol bus pradėtas taikyti visas paketas „Mokumas II“, siūloma atitinkamą Direktyvoje 2009/138/EB nustatytą perkėlimo į nacionalinę teisę terminą paskutinį kartą pratęsti iki 2015 m. sausio 31 d. Svarbu suteikti priežiūros institucijoms ir draudimo bei perdraudimo įmonėms laiko pasiruošti taikyti „Mokumas II“. Todėl siūloma „Mokumas II“ taikymo pradžios terminą paskutinį kartą pratęsti iki 2016 m. sausio 1 d. Taip bus suteikta galimybė pradėti priežiūros institucijų patvirtinimo procedūras, pvz., susijusias su vidaus modeliais ir įmonei būdingais parametrais. Besitęsiančių derybų dėl teisės akto šalys susitarė, kad per derybas dėl Antrosios bendrosios direktyvos nei perkėlimo į nacionalinę teisę data, nei taikymo pradžios data daugiau neturėtų būti keičiamos siekiant užtikrinti teisinį aiškumą draudimo ir perdraudimo įmonių priežiūros institucijoms atliekant parengiamuosius darbus. Iš chronologinės įvykių sekos akivaizdžiai matyti, kad atidėtos Direktyvos 2009/138/EB perkėlimo į nacionalinę teisę ir taikymo pradžios datos taip pat taikomos tos direktyvos 212–216, 219, 226, 231, 233, 235, 243–247, 249, 256, 257, 258, 262 ir 263 straipsnių pakeitimams, padarytiems Direktyva 2011/89/EB. Atitinkamai turėtų būti taisoma ir „Mokumas I“ panaikinimo data. Atsižvelgiant į šias priežastis ir į labai trumpą iki 2014 m. sausio 1 d. likusį laikotarpį, Europos Parlamentas ir Taryba šią direktyvą turėtų priimti skubos tvarka ir ji turėtų įsigalioti nedelsiant. Ši direktyva būtina siekiant išvengti teisinio vakuumo, kuris atsirastų po 2014 m. sausio 1 d. Nepriėmus šios direktyvos tarp ES teisinės sistemos („Mokumas II“) ir valstybių narių teisinių sistemų (galiotų į nacionalinę teisę perkeltos direktyvos „Mokumas I“) atsirastų spraga. Tai lemtų teisinį netikrumą priežiūros institucijoms, įmonėms ir valstybėms narėms. 1.2. Direktyva 2009/138/EB („Mokumas II“) Šia direktyva nustatoma nauja ir moderni mokumo tvarka Europos Sąjungos draudikams ir perdraudikams. Joje numatytas ekonominis rizika pagrįstas metodas, pagal kurį draudimo ir perdraudimo įmonės skatinamos tinkamai vertinti ir valdyti savo riziką. 1.3. Direktyva 2011/89/EB (FIKOD 1) Šia direktyva iš dalies keičiamos kelių direktyvų, įskaitant Direktyvą 2009/138/EB, nuostatos dėl finansų konglomeratui priklausančių finansų subjektų papildomos priežiūros. Direktyvos 2011/89/EB 4 straipsniu iš dalies keičiami Direktyvos 2009/138/EB 212–216, 219, 226, 231, 233, 235, 243–247, 249, 256, 257, 258, 262 ir 263 straipsniai, o Direktyvos 2011/89/EB 6 straipsniu reikalaujama, kad valstybės narės šių naujų nuostatų laikytųsi nuo 2013 m. birželio 10 d. 1.4. Direktyva 2012/23/ES (greitas sprendimas) Šia direktyva iš dalies keičiama Direktyva 2009/138/EB ir jos perkėlimo į nacionalinę teisę data nukeliama iš 2012 m. spalio 31 d. į 2013 m. birželio 30 d., įrašoma jos taikymo pradžios data – 2014 m. sausio 1 d., o „Mokumas I“ panaikinimo data nukeliama iš 2012 m. lapkričio 1 d. į 2014 m. sausio 1 d. 1.5. Pasiūlymas COM(2011) 8 (Antroji bendroji direktyva) Šiuo pasiūlymu siekiama iš dalies pakeisti Direktyvą 2009/138/EB, kad „Mokumas II“ būtų pritaikyta prie naujos draudimo priežiūros sistemos, visų pirma atsižvelgiant į Europos draudimo ir profesinių pensijų institucijos (EDPPI) įsteigimą 2011 m. sausio 1 d. (COM(2011) 8, COD 2011/0006). Jame siūloma atidėti „Mokumas II“ perkėlimo į nacionalinę teisę terminą iki 2012 m. gruodžio 31 d. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI 2.1. Šio pasiūlymo perdavimas nacionaliniams parlamentams Europos Parlamentui ir Tarybai pateikiami teisės aktų projektai, įskaitant Komisijos pasiūlymus, turi būti perduoti nacionaliniams parlamentams pagal Protokolą (Nr. 1) dėl nacionalinių parlamentų vaidmens Europos Sąjungoje, pridėtą prie Sutarčių. Pagal protokolo 4 straipsnį nuo teisės akto projekto pateikimo nacionaliniams parlamentams iki jo įtraukimo į preliminarią Tarybos posėdžių darbotvarkę jam priimti arba pozicijai priimti pagal teisėkūros procedūrą turi praeiti aštuonios savaitės. Vis dėlto pagal 4 straipsnį išimtys įmanomos skubos atvejais, kurių motyvai nurodomi Tarybos akte arba pozicijoje. Komisija ragina Europos Parlamentą ir Tarybą šį pasiūlymą apsvarstyti ypatingos skubos tvarka dėl pirmiau minėtų priežasčių. 2.2. Poveikio vertinimas Su šiuo pasiūlymu atskiras poveikio vertinimas nepateikiamas, nes direktyvos „Mokumas II“ poveikio vertinimas jau atliktas, o šiuo pasiūlymu tik siekiama išspręsti problemą, kad Antroji bendroji direktyva Europos Sąjungos oficialiajame leidinyje bus paskelbta vėliau nei 2014 m. sausio 1 d., t. y. taikymo pradžios datą. Šiuo etapu nesiėmus veiksmų, po 2014 m. sausio 1 d. susidarytų labai neapibrėžta teisinė padėtis. Tarp ES teisinės sistemos („Mokumas II“) ir valstybių narių teisinių sistemų (galiotų į nacionalinę teisę perkeltos direktyvos „Mokumas I“) atsirastų spraga. Tai lemtų teisinį netikrumą priežiūros institucijoms, įmonėms ir valstybėms narėms. Pagrindų direktyvą reikėtų įgyvendinti be pereinamojo laikotarpio taisyklių ir kitų svarbių pakeitimų, numatytų Antrojoje bendrojoje direktyvoje. Dėl to priežiūros institucijos, įmonės ir valstybės narės turėtų įgyvendinti tvarką, kurią artimiausiu metu vėl reikėtų peržiūrėti, o tai būtų neveiksminga. Siūloma pakeisti tik valstybių narių pareigą perkelti direktyvą į nacionalinę teisę iki 2013 m. birželio 30 d. pratęsiant terminą iki 2014 m. gruodžio 31 d. Pasiūlyme taip pat numatoma direktyvos „Mokumas II“ taikymo pradžios datą nukelti iš 2014 m. sausio 1 d. į 2016 m. sausio 1 d. (ir tiek pat nukelti „Mokumas I“ panaikinimo datą). Tai nekeičia svarstomos direktyvos esmės ir todėl verslui neatsirastų jokių papildomų įpareigojimų. 3. TEISINIAI PASIŪLYMO ASPEKTAI 3.1. Siūlomų priemonių santrauka Pasiūlymu iš dalies keičiama Direktyvos 2009/138/EB 309 straipsnio 1 dalis nustatant vėlesnę direktyvos perkėlimo į nacionalinę teisę datą (2015 m. sausio 31 d.) ir taikymo pradžios datą (2016 m. sausio 1 d.). Taip pat atitinkamai iš dalies keičiami 310 ir 311 straipsniai, nustatant naują „Mokumas I“ panaikinimo datą (2016 m. sausio 1 d.). 3.2. Teisinis pagrindas Sutarties dėl Europos Sąjungos veikimo 53 straipsnio 1 dalis ir 62 straipsnis. 3.3. Subsidiarumo principas Subsidiarumo principas taikomas, nes pasiūlymas susijęs su sritimi, kuri nepriklauso išimtinei Europos Sąjungos kompetencijai. Pasiūlymo tikslų valstybės narės negali deramai pasiekti, nes nacionaliniu lygiu direktyvų nuostatų keisti ar panaikinti negalima. Pasiūlymo tikslus galima pasiekti tik ES veiksmais, nes šiuo pasiūlymu iš dalies keičiamas galiojantis ES teisės aktas, o šito valstybės narės pačios padaryti negalėtų. Subsidiarumo principo laikomasi, nes pasiūlymu iš dalies keičiami galiojantys ES teisės aktai. 3.4. Proporcingumo principas Pasiūlymas atitinka proporcingumo principą dėl toliau nurodytos priežasties. Juo nekeičiama galiojančių ES teisės aktų esmė, o tik atidedamas Direktyvos 2009/138/EB perkėlimo į nacionalinę teisę terminas iki 2015 m. sausio 31 d., siekiant išvengti ilgalaikio teisinio netikrumo pasibaigus dabartiniam perkėlimo į nacionalinę teisę terminui (2013 m. birželio 30 d.). Taip pat numatoma nauja vėlesnė „Mokumas II“ taikymo pradžios ir atitinkamo „Mokumas I“ panaikinimo data (2016 m. sausio 1 d.) 3.5. Pasirinkta priemonė Siūloma (-os) priemonė (-ės): direktyva. Kitos priemonės nebūtų tinkamos. Kadangi iš dalies keičiama direktyva, vienintelis tinkamas būdas tai padaryti – priimti kitą direktyvą. 4. POVEIKIS BIUDŽETUI Pasiūlymas ES biudžetui poveikio neturi. 5. NEPRIVALOMI ELEMENTAI · Supaprastinimas Naujajame pasiūlyme supaprastinimo nuostatų nėra. Juo siekiama tik atidėti Direktyvos 2009/138/EB perkėlimo į nacionalinę teisę terminą iki 2015 m. sausio 31 d. ir numatyti naują taikymo pradžios datą, t. y. 2016 m. sausio 1 d. · Galiojančių teisės aktų panaikinimas Priėmus šį pasiūlymą vien dėl to galiojantys teisės aktai panaikinti nebus; juo tik taisoma Direktyvoje 2009/138/EB jau numatyta panaikinimo data. · Europos ekonominė erdvė Šis teisės akto projektas priklauso EEE susitarimo taikymo sričiai ir todėl turi būti taikomas Europos ekonominės erdvės šalyse. · Išsamus pasiūlymo paaiškinimas pagal skyrius ar straipsnius Šiuo pasiūlymu Direktyvos 2009/138/EB perkėlimo į nacionalinę teisę terminas atidedamas iki 2015 m. sausio 31 d. Pasiūlymo 1 straipsnio 1 dalimi atitinkamai iš dalies keičiama Direktyvos 2009/138/EB 309 straipsnio 1 dalis. Taip pat numatoma nauja vėlesnė „Mokumas II“ taikymo pradžios data (2016 m. sausio 1 d.) 1 straipsnio 2 dalimi iš dalies keičiama 310 straipsnyje nustatyta „Mokumas I“ panaikinimo data (2016 m. sausio 1 d.), o 1 straipsnio 3 dalimi ta pati data nustatoma kaip „Mokumas I“, išdėstytos nauja redakcija priėmus „Mokumas II“, nuostatų taikymo pradžios data 311 straipsnyje. 2013/0327 (COD) Pasiūlymas EUROPOS PARLAMENTO IR TARYBOS DIREKTYVA kuria iš dalies keičiamos Direktyvos 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) nuostatos dėl perkėlimo į nacionalinę teisę ir taikymo pradžios datų ir dėl tam tikrų direktyvų panaikinimo datos (Tekstas svarbus EEE) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 53 straipsnio 1 dalį ir 62 straipsnį, atsižvelgdami į Europos Komisijos pasiūlymą, laikydamiesi įprastos teisėkūros procedūros, kadangi: (1) Europos Parlamento ir Tarybos direktyva 2009/138/EB[1] nustatyta moderni, rizika pagrįsta Europos draudimo ir perdraudimo įmonių reguliavimo ir priežiūros sistema. Šios naujos taisyklės labai svarbios siekiant užtikrinti, kad draudimo sektorius būtų saugus ir patikimas, gebėtų teikti tvarius draudimo produktus ir paramą realiajai ekonomikai dėl ilgalaikių investicijų ir didesnio stabilumo; (2) Europos Parlamento ir Tarybos direktyva 2011/89/ES[2] nustatomi tam tikri Direktyvos 2009/138/EB 212–262 straipsnių pakeitimai, kurių turi būti laikomasi nuo 2013 m. birželio 10 d.; (3) Europos Parlamento ir Tarybos direktyva 2012/23/ES[3] Direktyvos 2009/138/EB perkėlimo į nacionalinę teisę data nukeliama iš 2012 m. spalio 31 d. į 2013 m. birželio 30 d., taikymo pradžios data nukeliama iš 2012 m. lapkričio 1 d. į 2014 m. sausio 1 d., o esamų draudimo ir perdraudimo direktyvų, t. y. Tarybos direktyvos 64/225/EEB[4], Pirmosios Tarybos direktyvos 73/239/EEB[5], Tarybos direktyvos 73/240/EEB[6], Tarybos direktyvos 76/580/EEB[7], Tarybos direktyvos 78/473/EEB[8], Tarybos direktyvos 84/641/EEB[9], Tarybos direktyvos 87/344/EEB[10], Antrosios Tarybos direktyvos 88/357/EEB[11], Tarybos direktyvos 92/49/EEB[12], Europos Parlamento ir Tarybos direktyvos 98/78/EB[13], Europos Parlamento ir Tarybos direktyvos 2001/17/EB[14], Europos Parlamento ir Tarybos direktyvos 2002/83/EB[15] ir Europos Parlamento ir Tarybos direktyvos 2005/68/EB [16] (toliau bendrai – „Mokumas I“), panaikinimo data nukeliama iš 2012 m. lapkričio 1 d. į 2014 m. sausio 1 d.; (4) 2011 m. sausio 19 d. Komisija priėmė Europos Parlamento ir Tarybos direktyvos, kuria iš dalies keičiamos direktyvų 2003/71/EB ir 2009/138/EB nuostatos, pasiūlymą (toliau – Antrosios bendrosios direktyvos pasiūlymas)[17], kad būtų atsižvelgta į naują draudimo priežiūros sistemą, visų pirma į Europos priežiūros institucijos (Europos draudimo ir profesinių pensijų institucijos (EDPPI)) įsteigimą. Antrosios bendrosios direktyvos pasiūlymas taip pat yra priemonė pritaikyti Direktyvą 2009/138/EB prie įsigaliojusios Sutarties dėl Europos Sąjungos veikimo, t. y. Komisijos įgaliojimus priimti įgyvendinimo priemones pakeisti Komisijos įgaliojimais priimti įgyvendinimo ir deleguotuosius aktus; (5) egzistuoja aiški rizika, kad neužteks laiko priimti Antrosios bendrosios direktyvos pasiūlymą ir jį paskelbti Europos Sąjungos oficialiajame leidinyje prieš tai, kai reikės taikyti atitinkamus Direktyvos 2009/138/EB straipsnius. Nepakeitus perkėlimo į nacionalinę teisę, taikymo pradžios ir panaikinimo datų, Direktyvą 2009/138/EB tektų įgyvendinti prieš įsigaliojant pereinamojo laikotarpio taisyklėms ir atitinkamiems pakeitimams, įskaitant tolesnį įgaliojimų priimti deleguotuosius ir įgyvendinimo aktus išaiškinimą, numatytiems Antrosios bendrosios direktyvos pasiūlyme; (6) todėl siekiant išvengti pernelyg didelių teisėkūros įpareigojimų valstybėms narėms pagal Direktyvą 2009/138/EB ir vėliau pagal naująją Antrosios bendrosios direktyvos pasiūlyme numatytą sistemą, reikėtų atidėti Direktyvos 2009/138/EB perkėlimo į nacionalinę teisę ir taikymo pradžios datas ir taip suteikti priežiūros institucijoms ir draudimo bei perdraudimo įmonėms pakankamai laiko įvesti naują sistemą; (7) iš chronologinės įvykių sekos akivaizdžiai matyti, kad atidėtos Direktyvos 2009/138/EB perkėlimo į nacionalinę teisę ir taikymo pradžios datos taip pat taikomos tos direktyvos 212–216, 219, 226, 231, 233, 235, 243–247, 249, 256, 257, 258, 262 ir 263 straipsnių pakeitimams, padarytiems Direktyva 2011/89/EB; (8) dėl teisinio tikrumo priežasčių direktyvų 64/225/EEB, 73/239/EEB, 73/240/EEB, 76/580/EEB, 78/473/EEB, 84/641/EEB, 87/344/EEB, 88/357/EEB, 92/49/EEB, 98/78/EB, 2001/17/EB, 2002/83/EB ir 2005/68/EB panaikinimo data turėtų būti atitinkamai atidėta; (9) atsižvelgiant į labai trumpą iki Direktyvoje 2009/138/EB nustatytų terminų likusį laikotarpį, ši direktyva turėtų įsigalioti nedelsiant; (10) todėl šiuo atveju pagrįstai galima taikyti skubos atvejams skirtą išimtį, numatytą Protokolo (Nr. 1) dėl nacionalinių parlamentų vaidmens Europos Sąjungoje 4 straipsnyje, dėl šios direktyvos pasiūlymo perdavimo nacionaliniams parlamentams, PRIĖMĖ ŠIĄ DIREKTYVĄ: 1 straipsnis Direktyva 2009/138/EB iš dalies keičiama taip: 1. 309 straipsnio 1 dalis iš dalies keičiama taip: 2. a) pirmoje pastraipoje data „2013 m. birželio 30 d.“ pakeičiama data „2015 m. sausio 31 d.“; b) antroje pastraipoje data „2014 m. sausio 1 d.“ pakeičiama data „2016 m. sausio 1 d.“. 3. 310 straipsnio pirmoje pastraipoje data „2014 m. sausio 1 d.“ pakeičiama data „2016 m. sausio 1 d.“. 4. 311 straipsnio antroje pastraipoje data „2014 m. sausio 1 d.“ pakeičiama data „2016 m. sausio 1 d.“. 2 straipsnis Ši direktyva įsigalioja kitą dieną po jos paskelbimo Europos Sąjungos oficialiajame leidinyje. 3 straipsnis Ši direktyva skirta valstybėms narėms. Priimta Briuselyje Europos Parlamento vardu Tarybos vardu Pirmininkas Pirmininkas [1] 2009 m. lapkričio 25 d. Europos Parlamento ir Tarybos direktyva 2009/138/EB dėl draudimo ir perdraudimo veiklos pradėjimo ir jos vykdymo (Mokumas II) (OL L 335, 2009 12 17, p. 1). [2] 2011 m. lapkričio 16 d. Europos Parlamento ir Tarybos direktyva 2011/89/ES, kuria iš dalies keičiamos direktyvų 98/78/EB, 2002/87/EB, 2006/48/EB ir 2009/138/EB nuostatos dėl finansų konglomeratui priklausančių finansų subjektų papildomos priežiūros (OL L 326, 2011 12 8, p. 113). [3] 2012 m. rugsėjo 12 d. Europos Parlamento ir Tarybos direktyva 2012/23/ES, kuria iš dalies keičiamos Direktyvos 2009/138/EB nuostatos dėl jos perkėlimo į nacionalinę teisę datos, taikymo pradžios datos ir dėl tam tikrų direktyvų panaikinimo datos (OL L 249, 2012 9 14, p. 1). [4] 1964 m. vasario 25 d. Tarybos direktyva 64/225/EEB dėl įsisteigimo laisvės ir laisvės teikti paslaugas apribojimų panaikinimo perdraudimo bei retrocesijos srityse (OL 56, 1964 4 4, p. 878/64). [5] 1973 m. liepos 24 d. Pirmoji Tarybos direktyva 73/239/EEB dėl įstatymų ir kitų teisės aktų, susijusių su tiesioginio draudimo, išskyrus gyvybės draudimą, veiklos pradėjimu ir vykdymu, derinimo (OL L 228, 1973 8 16, p. 3). [6] 1973 m. liepos 24 d. Tarybos direktyva 73/240/EEB, panaikinanti įsisteigimo laisvės apribojimus vykdant tiesioginį draudimą, išskyrus gyvybės draudimą (OL L 228, 1973 8 16, p. 20). [7] 1976 m. birželio 29 d. Tarybos direktyva 76/580/EEB, iš dalies keičianti Direktyvą 73/239/EEB (OL L 189, 1976 7 13, p. 13). [8] 1978 m. gegužės 30 d. Tarybos direktyva 78/473/EEB dėl įstatymų ir kitų teisės aktų, susijusių su Bendrijos bendruoju draudimu, derinimo (OL L 151, 1978 6 7, p. 25). [9] 1984 m. gruodžio 10 d. Tarybos direktyva 84/641/EEB, iš dalies keičianti, pirmiausia dėl pagalbos turistams, Pirmąją direktyvą (73/239/EEB) (OL L 339, 1984 12 27, p. 21). [10] 1987 m. birželio 22 d. Tarybos direktyva 87/344/EEB dėl įstatymų ir kitų teisės aktų, susijusių su teisinių išlaidų draudimu, derinimo (OL L 185, 1987 7 4, p. 77). [11] 1988 m. birželio 22 d. Antroji Tarybos direktyva 88/357/EEB dėl įstatymų ir kitų teisės aktų, susijusių su tiesioginiu draudimu, išskyrus gyvybės draudimą, derinimo, apibrėžianti nuostatas, padedančias veiksmingai naudotis laisve teikti paslaugas (OL L 172, 1988 7 4, p. 1). [12] 1992 m. birželio 18 d. Tarybos direktyva 92/49/EEB dėl įstatymų ir kitų teisės aktų, susijusių su tiesioginiu draudimu, išskyrus gyvybės draudimą, derinimo (trečioji ne gyvybės draudimo direktyva) (OL L 228, 1992 8 11, p. 1). [13] 1998 m. spalio 27 d. Europos Parlamento ir Tarybos direktyva 98/78/EB dėl draudimo įmonių papildomos priežiūros draudimo grupėje (OL L 330, 1998 12 5, p. 1). [14] 2001 m. kovo 19 d. Europos Parlamento ir Tarybos direktyva 2001/17/EB dėl draudimo įmonių reorganizavimo ir likvidavimo (OL L 110, 2001 4 20, p. 28). [15] 2002 m. lapkričio 5 d. Europos Parlamento ir Tarybos direktyva 2002/83/EB dėl gyvybės draudimo (OL L 345, 2002 12 19, p. 1). [16] 2005 m. lapkričio 16 d. Europos Parlamento ir Tarybos direktyva 2005/68/EB dėl perdraudimo (OL L 323, 2005 12 9, p. 1). [17] COM(2011) 8.